[{"text_idx": "#000000", "text": "Ludecigo de lingvolernado: LinguaPolis Esperanto"}, {"text_idx": "#000002", "text": "Ludecigo \u2013 la uzado de ludpensado kaj ludmetodoj por edukaj celoj \u2013 akcelig\u0302as. Pluraj universitat-nivelaj j\u0302urnaloj dedic\u0302as sin al tiu ekscita nova tendenco: International Journal of Game-based Learning, Serious Games kaj Electronic Journal of e-Learning, inter aliaj. Okazos ankau\u0306 jarkonferenco, la Eu\u0306ropa Konferenco pri Ludbazita Lernado, venontjare en Lisbono (Portugalio). Lingvoedukistoj antau\u0306 longe rekonis la valoron de ludado: pro motivado, pliboniga komentado, kunlaborado, altkvalita partoprenado kaj malmulte da nervozeco, ludoj estas perfekta ilo por lingvoakirado."}, {"text_idx": "#000003", "text": "Kiel multaj lingvoinstruistoj, mi uzis plurajn specojn de tabulludoj kaj komputilaj ludoj en mia klasc\u0302ambro \u2013 ludoj specife destinitaj por lingvolernantoj (multaj atentindaj ekzemploj trovig\u0302as en Games for Language Learning de Andrew Wright, David Betteridge kaj Michael Buckby) kaj ankau\u0306 tiuj, kiuj celas denaskajn parolantojn (Monopolo, Skrablo, Bingo, ktp). Sed c\u0302iam mankis io \u2013 ludo, kiu aldonus realan kuntekston en la klasc\u0302ambro kaj motivus studentojn paroli. Kvankam ekzistas multaj ekscitaj tabulludoj, kie ludantoj esploras fantaziajn mondojn kaj solvas kreemigajn problemojn, mi volis transporti miajn studentojn al reala urbo, kie ili povus viziti lokajn vidindaj\u0302ojn kaj sperti la historion kaj kulturon."}, {"text_idx": "#000004", "text": "Tiel estig\u0302is LinguaPolis. Unue, amiko kaj mirinda bildisto Stas Kapustin helpis min kunmeti LinguaPolis Novjorko, kartludon, konstruitan sur la ideo esplori la urbon Novjorko kaj ekzerci sin pri la konversacia angla lingvo. La ludantoj, alveninte c\u0302e la Internacia Flughaveno John F Kennedy, vojag\u0302as tra Novjorko, kie ili renkontas c\u0302iutagajn situaciojn: butikumi, lui au\u0306ton kaj eliri socie. La ludo konsistas el du kartaroj: la lokoj \u2013 la plej konataj allogaj\u0302oj kaj oftaj publikaj ejoj en la urbo \u2013 kaj la eventoj, kiuj gvidas al la aventuroj de la ludantoj. Ekzemple, s\u0302telita monujo povas gvidi al konversacio kun policano. Venkas tiu ludanto, kiu plej bone komunikas kaj atingas sian hotelon pli frue ol la aliaj ludantoj."}, {"text_idx": "#000005", "text": "La ludo farig\u0302is komerca sukceso kaj ni sekve eldonis LinguaPolis Moskvo por ekzercado pri la konversacia rusa lingvo."}, {"text_idx": "#000006", "text": "En la skatolo (LinguaPolis Moskvo): lokokartoj, eventokartoj, mono, j\u0302etkubo"}, {"text_idx": "#000007", "text": "Ec\u0302 pli ekscite: la ludoj komencis amasigi c\u0302irkau\u0306 si komunumon de praktikantoj, tiel ke ludvesperaj kunvenoj kaj LinguaPolis-kluboj ekaperis tra la mondo. La plano estis malrapide konstrui novajn ludojn pri novaj lingvoj: la franca, la hispana, la germana..."}, {"text_idx": "#000008", "text": "Je tiu pas\u0302o ni komencis ricevi retpos\u0302taj\u0302ojn de homoj petantaj, ke ni kreu ludon pri malpli uzataj lingvoj au\u0306 la lingvoj, kiuj formortas kaj havas tre malmulte da parolantoj. Nova sociolingvistika graveco, kiun LinguaPolis povus gajni, inspiris nin serc\u0302i novan projekton for de la konataj vojoj. Anstatau\u0306 okupig\u0302i pri la fama triopo franca-hispana-germana, ni serc\u0302is lingvon, kiu celas unuigi c\u0302iujn naciojn kaj tamen restas sur neu\u0306trala fundamento politika kaj kultura. Tiel estig\u0302is LinguaPolis Esperanto. Dank\u2019 al la subvencioj Interlingvistika Subteno de ESF, ni povis testi novan ludon, dum ni konstruis g\u0302in, kaj fari rilatajn esplorojn pri nervozeco c\u0302e parolado de fremda lingvo."}, {"text_idx": "#000009", "text": "Kio estas en la ludo?"}, {"text_idx": "#000010", "text": "La ludtabulo de LinguaPolis Esperanto konsistas el diversaj lokoj tra Esperantopolo, imagan transnacian urbon, kiu kunligas elstarajn monumentojn kaj kulturajn objektojn de la mondo (ekz. la Ejfelturon, au\u0306 la Gigantan Budhon de Les\u0302ano en C\u0302inio). Dum la ludantoj vojag\u0302as de la flughaveno al la hotelo, ili spertas Esperanton en diversaj realecaj parol-situacioj: mang\u0302i en restoracio, orientig\u0302i pri publikaj transportiloj, kaj kundividi sian vivhistorion kun amikema taksiisto. La sola modo atingi la finan celon estas komuniki efike (en Esperanto!) kaj atenti sian bug\u0302eton."}, {"text_idx": "#000011", "text": "Ne facilas paroli fremdan lingvon, ec\u0302 se oni g\u0302in bone scipovas. Multaj lingvolernantoj evitas paroli publike, kaj, rezulte, malofte plibonigas siajn lingvokapablojn krom pri legado kaj skribado. LinguaPolis Esperanto kreas sekuran, amuzan, sed realecan medion, kie lernantoj povas lau\u0306grade pretigi sin por paroli Esperanton."}, {"text_idx": "#000012", "text": "Anstatau\u0306 ekzerci pri abstraktaj sensignifaj situacioj kaj enkapigi listojn de senrilataj vortoj, la ludo instigas paroli pri aferoj, kiuj efektive okazas en la c\u0302iutaga vivo: butikumado, veturado, eliri socie, voki taksion, ktp."}, {"text_idx": "#000013", "text": "Antau\u0306provoj de simplaj c\u0302iutagaj konversacioj per LinguaPolis multe plifaciligas paroli en la vera vivo. Tiel ni solvas parol-nervozecon pri lingvobariloj. Se vi sukcesos transvivi medicinan dramon en LinguaPolis Esperanto (en unu el niaj ludoscenoj), prezenti vin en la vera vivo estos facilege."}, {"text_idx": "#000014", "text": "La ludo implicas almenau\u0306 du ludantojn, kaj tial c\u0302iu povas lerni ion novan de alia ludanto kaj reciproke kundividi siajn sciojn. Instruado fare de kunlernantoj povas esti potenca ilo por lingvolernado."}, {"text_idx": "#000016", "text": "\u201cVizitante\u201d Esperantopolon, la ludantoj ekrilatas al parolantoj de aliaj lingvoj, ekkonas diversajn kulturojn kaj tradiciojn, kaj farig\u0302as vere kosmopolitaj."}, {"text_idx": "#000017", "text": "C\u0302iuj materialoj kreitaj en tiu projekto (la presita-ludota PDF de la ludo, la cifereca versio ludebla en Google Jamboard, la sonregistraj\u0302oj en Esperanto, ktp) estos disponeblaj en nia pag\u0302o LinguaPolis Esperanto, kie ni ankau\u0306 invitas volontulojn kontribui al la projekto."}, {"text_idx": "#000018", "text": "LinguaPolis Esperanto estas pli ol nur ludo. Bazita en Universitata Kolegio de Londono (Britujo), LinguaPolis estas esplorprojekto, kiu ekzamenas la rilatojn inter eduka ludecigo kaj nervozeco c\u0302e parolado de fremda lingvo. Ni bonvenigas eventualajn partoprenantojn en niaj lingvosciencaj eksperimentoj, kie ni ludas en fremdaj lingvoj kaj kundividas niajn pensojn prie."}, {"text_idx": "#000019", "text": "La timo paroli novan lingvon estas unu el la plej oftaj kialoj, ke lingvolernantoj malrapide progresas. Ludecigo proponas solvojn por mildigi parol-nervozecon kaj plibonigi lingvokapablojn rapide. La pozitivaj emocioj, kiujn lernantoj spertas partoprenante ludon, helpas malstrec\u0302i la tiel nomatan lingvo-memon \u2013 la identecon, kiun homo disvolvas rilate al sia parolata lingvo (Guiora, 1994; Dornyei, 2005). Ni esperas baldau\u0306 kundividi pli da gravaj komprenoj pri tiu aspekto de lingvolernado."}, {"text_idx": "#000020", "text": "Ni ankorau\u0306foje dankas al Esperantic Studies Foundation, kiu ebligis la ludon kaj la ligitan esplorprojekton! Vizitu nin por g\u0302isdatigoj kaj novaj materialoj pri Esperanto."}, {"text_idx": "#000022", "text": "Aliaj interesaj legaj\u0302oj pri la temo:"}, {"text_idx": "#000024", "text": "Ni plezure respondos al demandoj, komentoj ktp."}, {"text_idx": "#000026", "text": "Stas Kapustin estas bildisto kaj fotisto laboranta pri granda amplekso da internaciaj projektoj, de vida reklamado g\u0302is ilustrado de libroj kaj fasonado de tabulludoj, kaj kunau\u0306toro de la lingvolernaj tabulludoj LinguaPolis Novjorko kaj LinguaPolis Moskvo."}, {"text_idx": "#000030", "text": "Save my name, email, and website in this browser for the next time I comment."}, {"text_idx": "#000034", "text": "Subscribe to ESF's free news bulletin"}, {"text_idx": "#000035", "text": "Abonu senpagan informbultenon de ESF"}]